ཨ་མ༼གཡང་ལགས་ཀྱི་ཨ་མ།༽དབང་མོ་ལ་ནད་གཞི་ལྕི་པོ་ཞིག་ཕོག་ནས་སྨན་ཁང་ནང་བསྡད་ཡོད་པ་རེད།དེའི་རིང་ཉིན་ལྟར་སྤྱི་གཉེར་ཁང་དང་ལས་ཁུངས།སྨན་ཁང་གསུམ་ལ་ཕར་རྒྱུག་ཚུར་རྒྱུག་བྱེད་མཁན་དེ་སོ་སོའི་ཁྱོ་ག་དངོས་གྲུབ་ཁོ་ན་རེད།ཉིན་ཞིག་དངོས་གྲུབ་ལས་ཀ་གྲོལ་རྗེས་བུ་མོ་གཡང་ལགས་སློབ་གྲྭ་ནས་ཤར་རེར་སྨན་ཁང་དུ་བསུས།སྨན་ཁང་དུ་བསླེབས་རྗེས་དངོས་གྲུབ་ཀྱིས་རང་གི་བཟའ་ཟླར་ཕྱི་དྲོའི་སྨན་སྟེར་རྩིས་བྱས།བཟའ་ཟླས་ང་སྨན་བཟའ་གི་མིན།གང་ལྟར་ང་སང་འགྲོ་གནངས་འགྲོ་རེད།ང་ད་ལྟ་སྨན་དེ་ཚོ་ཟ་མི་འདོད་ཅེས་ལག་པ་གཡུག་སྟེ་སྨན་ཚང་མ་ས་ལ་གཏོར།སྨན་ཆུ་ས་ལ་ཕོས།དངོས་གྲུབ་ཀྱིས་ང་རྒྱལ་དང་ཁོང་ཁྲོ་སྤུ་ཙམ་མེད་པའི་ཐོག་སྨན་རེ་རེ་ས་ཐོག་ནས་བསྒྲུགས་རྗེས་སྐད་ངག་འཇམ་པོས་བཟའ་ཟླར་འདི་ལྟར་བཤད།རང་གི་ནད་གཞི་དེས་ཚེ་སྲོག་འཕྲོག་གི་མ་རེད།སྨན་པས་བཤད་རྒྱུར་རང་གི་མཁལ་མར་གཉན་ཚད་དང་སྙིང་ཁམས་མི་བདེ་བ།ཁྲག་ཤེད་མཐོ་བ་མ་གཏོགས་དེ་མིན་ནད་ཚབས་ལྕི་བ་དེ་འདྲ་མི་འདུག་ཟེར།ད་དུང་རང་སྨན་ཁང་ནང་ཟླ་ཤས་བསྡད་རྗེས་རྒྱུན་གཏན་གྱི་མི་ལྟར་འཚོ་བ་རོལ་བྱ་ཐུབ་པའི་ཡིད་ཆེད་འདུགདངོས་གྲུབ་ཀྱིས་ག་ཚོད་བཤད་ཀྱང་དབང་མོ་ད་དུང་རླུང་ཞི་བར་དཀའ།དེ་ནས་དངོས་གྲུབ་ཀྱིས་ཅུང་རེ་ཆད་ངང་བུ་མོ་ལ་རང་གི་ཨ་མར་སློབ་གསོ་རྒྱོབ་དང་ཞེས་རེ་བ་མཐའ་མ་དེ་བུ་མོར་བཅོལ།ཁོ་རང་ནད་ཁང་གི་གསང་སྤྱོད་ནང་ཐ་མག་འཐེན་ནས་སྐར་མ་ཁ་ཤས་བསྡད།མི་རིང་བར་སླར་ཡང་སེམས་ཀྱིས་མ་གཟོད་པར་དབང་མོའི་གམ་དུ་ཡོང་།ཁོང་མ་བུ་གཉིས་ད་དུང་ལྷོད་ལྷོད་བྱས་ནས་བསྡད་འདུགགློ་བུར་དུ་ཨ་མ་དབང་མོས་གཡང་ལགས་ལ་དེང་སང་རང་གི་སློབ་སྦྱོང་གང་འདྲ་ཡོད་ཅེས་སེམས་ཁྲལ་ཆེན་པོའི་ངང་དྲིས།གཡང་ལགས་ཀྱིས་ཨ་མ་ལགས་ངའི་སློབ་སྦྱོང་སྣང་དག་མེད།ཁྱེད་རང་སེམས་ཁྲལ་གནང་མི་དགོས་ཞེས་ཨ་མར་སེམས་གསོ་བཏང་།སྐབས་དེར་ཏག་ཏག་དངོས་གྲུབ་ཀྱིས་སེམས་འདི་ལྟར་དྲན།བུ་མོའི་ཨ་མ་གནས་སྐབས་སྨན་ཁང་དུ་འདུག་དགོས་ཐུག་ས་རེད།བྱས་ཙང་ངས་བུ་མོར་ཟུར་ཁྲིད་དགེ་རྒན་ཞིག་བཙལ་དགོས་ཀྱི་འདུག་བསམ།དེ་དང་དུས་མཚུངས་ཁོ་རང་གི་སྤྱི་གཉེར་ཁང་གི་ལས་མི་བུ་མོ་ཞིག་དྲན་སོས།ཁོ་མོའི་མིང་ལ་བུ་ཁྲིད་ཟེར།མི་གཤིས་ཡག་ལ་ཤེས་འཇོན་ལྡན་པ།གཞན་བསྟུན་མཁས་ལ།ལས་ཀ་ཚང་མར་ཐབས་མཁས་ཆེ་བ་སོགས་མོའི་ཡོན་ཏན་གཅིག་ཆར་དུ་ཡིད་ལ་དྲན།